Grein eftir Lilju Alfreðsdóttur mennta - og menningarmálaráðherra sem birtist í Morgunblaðinu 30. desember 2019 . Áhugaverðir tímar eru fram undan á Íslandi vegna þeirra framfara sem eiga sér stað á sviði tækni og vísinda . Þó að hægst hafi á hagkerfinu , en gert er ráð fyrir um 1,5% hagvexti árið 2020 , þá eru sóknarfæri víða . Stjórnvöld hafa mótað sína hagstjórn út frá breyttum forsendum . Fjárlög ársins 2020 voru samþykkt með halla sem nemur 0,3% af landsframleiðslu og raunvextir Seðlabanka Íslands eru 0,3% miðað við ársverðbólgu . Staða ríkissjóðs Íslands er hins vegar sterk . Heildarskuldir hafa lækkað mjög hratt frá fjármálahruni , farið úr 90% af landsframleiðslu í 20% , þ.e. hrein staða . Stöðugleikaframlög og góð efnahagsstaða hafa átt ríkan þátt í þessari þróun . Þróttur íslenska hagkerfisins er umtalsverður og hið opinbera mótar stefnu sína út frá breyttum forsendum . Íslenska hagkerfið er undirbúið og hið opinbera kemur til móts við hana með skattalækkunum í gegnum lífskjarasamninga og auknum opinberum framkvæmdum . Til að tryggja lífsgæði á Íslandi þarf sterkt og öflugt efnahagslíf . Verkefnið fram undan er að styrkja umgjörðina sem knýr áfram framfarir og hagvöxt . Þetta er gert með því að styðja betur við menntakerfið , nýsköpun og þróun . Hagvöxtur framtíðarinnar verður í auknum mæli drifinn áfram af mannauði hvers samfélags . Þar mun samspil verk - og hugvits skipta sköpum . Ísland ætlar sér að vera leiðandi á þessu sviði . Því hefur ríkisstjórnin hafið stórsókn í menntamálum og varið miklum fjármunum til nýsköpunar . Hagsæld framtíðarinnar mun grundvallast í auknum mæli á gæðum menntunar og jöfnum tækifærum . Örar tækniframfarir krefjast þess að menntakerfið okkar geti tekist á við breytingar . Íslenskt samfélag er kjörið til þess að fást við þessar áskoranir , þar sem tæknibreytingar gagnast oft fámennum samfélögum þar sem tæknin hefur verið nýtt til að einfalda og auka skilvirkni . Til þess að nýta tækniframfarir verður þekkingargrunnurinn að vera öflugur og tilbúinn að takast á við breytta tíma . Framtíðarsýnin er sú að störf verði í auknum mæli til í gegnum nýsköpun og að starfsumhverfi fyrirtækja sé traust og hvetjandi á Íslandi . Höfundur er mennta - og menningarmálaráðherra og situr í ráðherranefnd um efnahagsmál .